KIRJALLINEN KYSYMYS E-3769/97 komissiolle esittäjä(t): Cristiana Muscardini (NI) (21. marraskuuta 1997)

Aihe: Asianajajan ammatin harjoittamista koskevat rajoitukset

Komissio toteuttaa laiminlyönnin johdosta menettelyn Italian hallitusta vastaan, joka yhteisön direktiivien vastaisesti tosiasiassa kieltäytyy tutkintojen vastavuoroisesta tunnustamisesta ja estää näin palveluiden vapaata tarjoamista, kieltää muiden maiden kansalaisilta toimiston avaamisen sekä vaikeuttaa asianajajarekisteriin kirjoittautumista ja tutkintojen tunnustamisen hallinnollista käsittelyä.

Paradoksaalinen on asianajaja Giovanni Clementen tapaus; hän oli kirjoittautunut asianajajakunnan jäseneksi Saarlandin osavaltiossa muutettuaan asuinpaikkansa Saksaan, jolloin hänet poistettiin asianajajarekisteristä San Remossa, ja tämän vuoksi Saarbrückenin tuomioistuin puolestaan kieltäytyi antamasta hänelle hyväksyntäänsä.

Miten komissio aikoo huolehtia siitä, että italialaisille lakimiehille annetaan edellytykset hyödyntää olemassa olevia rakenteita ulkomailla?

Miten komissio aikoo huolehtia siitä, että ulkomaiden kansalaiset voivat harjoittaa asianajajan ammattia Italiassa?

Mitä komissio aikoo tehdä saadakseen tutkintojen tunnustamista koskevat, nykyisin sekavat säännöt ja hallinnolliset menettelyt yksinkertaistetuksi?

Komission jäsenen Mario Montin komission puolesta antama vastaus (6. tammikuuta 1998)

Yhteisön lainsäädännössä on runsaasti säädöksiä, joilla asianajajien vapaa liikkuvuus taataan ja sitä parannetaan. Tällaisia ovat etenkin neuvoston direktiivi 77/249/ETY asianajajien palvelujen tarjoamisen vapauden tehokkaan käyttämisen helpottamisesta ((EYVL L 78, 26.3.1977. )) ja neuvoston direktiivi 89/48/ETY vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä ((EYVL L 19, 24.1.1989. )) ja Euroopan yhteisön perustamissopimuksen artiklat, etenkin 52 ja 59 artikla palvelujen tarjoamisvapaudesta ja sijoittautumisvapaudesta sellaisina kuin Euroopan yhteisön tuomioistuin on niitä tulkinnut lukuisissa tuomioissaan. Näiden säädösten täydennykseksi on tulossa Euroopan parlamentin ja neuvoston direktiivi asianajajan ammatin pysyvän harjoittamisen helpottamisesta muussa jäsenvaltiossa kuin siinä, jossa ammatillinen pätevyys on hankittu ((Ei vielä julkaistu. )).

Yhtenäismarkkinoiden tehokkaan toiminnan saavuttamiseksi on tärkeää, että jäsenvaltioissa noudatettavat säännökset ja käytänteet ovat yhteisön lainsäädännön mukaisia. Komission näkemyksen mukaan Italian säännökset ja hallinnossa noudatettavat käytänteet, jotka koskevat asianajajien palvelujen tarjoamisvapautta ja asettautumisvapautta, ovat monilta osin yhteisön lainsäädännön vastaisia. Tämän vuoksi komissio on lähettänyt Italialle huomautuksen asiasta. Huomautus on ensimmäinen vaihe Euroopan yhteisön perustamissopimuksen 169 artiklassa määrätystä menettelystä, jos jäsenvaltio ei täytä velvoitteitaan.

Komissio on huomauttanut Italian hallitukselle, että esimerkiksi vaatimus siitä, että asianajajan on asuttava jossain Italian tuomiopiirissä saadakseen oikeuden esiintyä italialaisessa tuomioistuimessa, on perusteeton haitta muista jäsenvaltioista oleville asianajajille, jotka haluavat harjoittaa ammattiaan Italiassa kuitenkaan luopumatta toiminnastaan kotimaassaan, ja italialaisille asianajajille, jotka haluavat asettautua johonkin toiseen jäsenvaltioon sillä perusteella, että heillä on oikeus esiintyä italialaisessa tuomioistuimessa. Komissio onkin kehottanut Italiaa saattamaan säännöksensä yhteisön lainsäädännön mukaisiksi ja ennen säännösten muutosten muodollista voimaantuloa valvomaan, että italialaiset viranomaiset toimivat yhteisön lainsäädännön mukaisesti.

Lisäksi komissio kehotti Italiaa ryhtymään toimenpiteisiin, joilla taataan asianajajien tutkintojen tunnustamista koskevien yhteisön säännösten tehokas ja asianmukainen noudattaminen Italiassa.

Menettelyn seuraava vaihe riippuu Italian viranomaisten vastauksesta.